นายกรัฐมนตรีและรัฐมนตรีว่าการกระทรวงกลาโหม ขอบคุณความร่วมมือช่วยคนไทยกลับประเทศได้เร็วขึ้น
นายกรัฐมนตรีและรัฐมนตรีว่าการกระทรวงกลาโหม ขอบคุณความร่วมมือช่วยคนไทยกลับประเทศได้เร็วขึ้น พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า วันนี้ (16 พฤษภาคม 2563 พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม และพลเอก ณัฐ อินทรเจริญ ปลัดกระทรวงกลาโหม ประชุมร่วมกับกองอำนวยการรักษาความมั่นคงภายในราชอาณาจักร (กอ.รมน.) หน่วยขึ้นตรงกระทรวงกลาโหม และเหล่าทัพ ที่ศูนย์บรรเทาสาธารณภัยในศาลาว่าการกลาโหม เพื่อติดตามการบริหารจัดการมาตรการกักตัวควบคุมโรคของรัฐ และความพร้อมในการรองรับคนไทยที่จะเดินทางกลับจากต่างประเทศเพิ่ม โดยสถานภาพการดำเนินการตามมาตรการกักตัวควบคุมโรคของรัฐ ตั้งแต่วันที่ 4 กุมภาพันธ์จนถึงปัจจุบัน มีจำนวนผู้เข้ารับการกักตัวควบคุมโรครวม 8,428 คน มีผู้ติดเชื้อ 31 คน หรือร้อยละ 0.56 ผ่านการกักตัวและดำเนินการส่งกลับภูมิลำเนาแล้ว 4,228 คน ยังอยู่ระหว่างการกักตัวควบคุมโรค 4,200 คน โดยมีคนไทยจากต่างประเทศแจ้งความประสงค์จะทยอยเดินทางกลับไทยแล้วอีกกว่า 15,000 คนปัจจุบันกระทรวงกลาโหมร่วมกับกระทรวงสาธารณสุข และส่วนราชการที่เกี่ยวข้อง เร่งพัฒนาขีดความสามารถการบริหารจัดการคัดครองและมาตรการกักตัวควบคุมโรคของรัฐ ให้สามารถรองรับคนไทยจากต่างประเทศที่จะเดินทางกลับได้แล้ว 400 คนต่อวันพลเอก ชัยชาญ กล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้แสดงความขอบคุณ กอ.รมน. รวมทั้งกระทรวงกลาโหม โดยทุกเหล่าทัพและตำรวจที่สนับสนุนรัฐบาลแก้ปัญหาสถานการณ์การแพร่ระบาดของโรคและการริเริ่มช่วยเหลือประชาชนที่ผ่านมา โดยเฉพาะการขับเคลื่อนและพัฒนาการบริหารจัดการมาตรการกักตัวควบคุมโรคของรัฐ ให้สามารถรองรับคนไทยในต่างประเทศเดินทางกลับได้เร็วขึ้น พร้อมย้ำร่วมกันเฝ้าระวังและคงเข้มความต่อเนื่องในมาตรการคัดกรองการเดินทางเข้าเมือง ทั้งทางบก ทางน้ำและทางอากาศ ประสานการส่งต่อเข้าสู่มาตรการกักตัวควบคุมโรคทั้งในสถานที่ควบคุมโรคทั้งของรัฐและท้องถิ่นในทุกจังหวัด ให้มีมาตรฐานตามที่สาธารณสุขกำหนด เพื่อควบคุมการแพร่ระบาดจากนอกประเทศพร้อมกันนี้ ยังกำชับขอให้ร่วมกันกำกับดูแล กิจกรรมและกิจการที่ผ่อนปรนในทุกพื้นที่ หลังมีมาตรการผ่อนคลายระยะที่ 2 พร้อมทั้งสร้างการรับรู้และความเข้าใจให้ทุกคนมีส่วนร่วมปฏิบัติตนในสังคมตามเกณฑ์และเงื่อนไขที่สาธารณสุขกำหนด